title: 2005/531/,: 2005 m. balandžio 12 d. Europos Parlamento sprendimas dėl 2003 finansinių metų Europos Sąjungos bendrojo biudžeto įvykdymo patvirtinimo, I skirsnis – Europos Parlamentas

text:
27.7.2005

               LT

               Europos Sąjungos oficialusis leidinys

               L 196/26

      EUROPOS PARLAMENTO SPRENDIMAS

   2005 m. balandžio 12 d.
   dėl 2003 finansinių metų Europos Sąjungos bendrojo biudžeto įvykdymo patvirtinimo, I skirsnis – Europos Parlamentas
   (2005/531/EB, Euratomas)
   EUROPOS PARLAMENTAS,
   atsižvelgdamas į 2003 finansinių metų bendrąjį Europos Sąjungos biudžetą (1),
   atsižvelgdamas į 2003 finansinių metų pajamų ir išlaidų ataskaitą bei balansą (C6-0015/2005),
   atsižvelgdamas į metinę Audito Rūmų ataskaitą dėl 2003 finansinių metų ir taip pat į institucijų atsakymus (2),
   atsižvelgdamas į sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą, kurį pagal EB sutarties 248 straipsnį pateikė Audito Rūmai (3),
   atsižvelgdamas į EB sutarties 275 straipsnį ir Euratomo sutarties 179a straipsnį,
   atsižvelgdamas į 2002 m. birželio 25 d. Tarybos Reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4), visų pirma į šio reglamento 145, 146 ir 147 straipsnius,
   atsižvelgdamas į 2002 m. birželio 25 d. Finansinio reglamento 147 straipsnio 1 dalį, pagal kurią visos Europos bendrijos institucijos privalo imtis deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo patvirtinimo,
   atsižvelgdamas į 1977 m. gruodžio 21 d. Finansinį reglamentą, taikomą Europos Bendrijų bendrajam biudžetui (5),
   atsižvelgdamas į Darbo tvarkos taisyklių 71 straipsnį ir 74 straipsnio 3 dalį bei jų V priedą,
   atsižvelgdamas į Biudžeto kontrolės komiteto pranešimą (A6-0063/2005),

               A.

               kadangi Audito Rūmai metinės ataskaitos dėl 2003 finansinių metų 9.15 punkte nurodė, kad audituotos pagal Europos Parlamento sąskaitas „atliktos finansinės operacijos buvo iš esmės teisėtos ir tvarkingos“,

               B.

               kadangi nuo 2003 m. sausio 1 d. biudžeto įvykdymo patvirtinimo procedūrai taikomos 2002 m. birželio 25 d. Finansinio reglamento ir Darbo tvarkos taisyklių su pakeitimais, padarytais 2002 m. spalio 23 d., nuostatos,

               C.

               kadangi remiantis 2002 m. spalio 23 d. Darbo tvarkos taisyklių pakeitimu biudžeto įvykdymo patvirtinimas suteikiamas Pirmininkui, o ne generaliniam sekretoriui,

               1.

               suteikia Europos Parlamento Pirmininkui 2003 finansinių metų biudžeto įvykdymo patvirtinimą;

               2.

               pateikia savo pastabas prie šio sprendimo pridedamoje rezoliucijoje;

               3.

               paveda Pirmininkui perduoti šį sprendimą ir prie jo pridedamą rezoliuciją Tarybai, Komisijai, Teisingumo Teismui, Audito Rūmams ir ombudsmenui ir paskelbti šiuos dokumentus Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL L 54, 2003 2 28, p. 1.

      (2)  OL C 293, 2004 11 30, p. 1.

      (3)  OL C 294, 2004 11 30, p. 99.

      (4)  OL L 248, 2002 9 16, p. 1.

      (5)  OL L 356, 1977 12 31, p. 1.

         EUROPOS PARLAMENTO REZOLIUCIJA

      su pastabomis, sudarančiomis neatskiriamą sprendimo dėl 2003 finansinių metų Europos Sąjungos bendrojo biudžeto įvykdymo patvirtinimo, I skirsnis – Europos Parlamentas, dalį
      EUROPOS PARLAMENTAS,
      atsižvelgdamas į 2003 finansinių metų bendrąjį Europos Sąjungos biudžetą (1),
      atsižvelgdamas į 2003 finansinių metų pajamų ir išlaidų ataskaitą bei balansą (C6-0015/2005),
      atsižvelgdamas į metinę Audito Rūmų ataskaitą dėl 2003 finansinių metų ir taip pat į institucijų atsakymus (2),
      atsižvelgdamas į sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą, kurį pagal EB sutarties 248 straipsnį pateikė Audito Rūmai (3),
      atsižvelgdamas į EB sutarties 275 straipsnį ir Euratomo sutarties 179a straipsnį,
      atsižvelgdamas į 2002 m. birželio 25 d. Tarybos Reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (4), visų pirma į šio reglamento 145, 146 ir 147 straipsnius,
      atsižvelgdamas į 2002 m. birželio 25 d. Finansinio reglamento 147 straipsnio 1 dalį, pagal kurią visos Europos Bendrijos institucijos privalo imtis deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo,
      atsižvelgdamas į 1977 m. gruodžio 21 d. Finansinį reglamentą, taikomą Europos Bendrijų bendrajam biudžetui (5),
      atsižvelgdamas į Europos Parlamento darbo tvarkos taisyklių 71 straipsnį ir 74 straipsnio 3 dalį bei jų V priedą,
      atsižvelgdamas į Biudžeto kontrolės komiteto pranešimą (A6-0063/2005),

                  A.

                  kadangi Audito Rūmai metinės ataskaitos dėl 2003 finansinių metų 9.15 punkte nurodė, kad audituotos pagal Europos Parlamento sąskaitas „atliktos finansinės operacijos buvo iš esmės teisėtos ir tvarkingos“,

                  B.

                  kadangi nuo 2003 m. sausio 1 d. biudžeto įvykdymo patvirtinimo procedūrai taikomos 2002 m. birželio 25 d. Finansinio reglamento ir Darbo tvarkos taisyklių su pakeitimais, padarytais 2002 m. spalio 23 d., nuostatos,

                  C.

                  kadangi remiantis 2002 m. spalio 23 d. Darbo tvarkos taisyklių pakeitimu biudžeto įvykdymo patvirtinimas suteikiamas Pirmininkui, o ne generaliniam sekretoriui,

                  D.

                  kadangi būtina imtis tolesnių veiksmų įgyvendinant 2004 m. balandžio 21 d. (6) rezoliuciją dėl 2002 m. biudžeto įvykdymo patvirtinimo ir įvertinti jau padarytą pažangą,

            1.   atkreipia dėmesį į 2003 finansinių metų Europos Parlamento sąskaitose pateikiamus duomenis:

                  (in EUR)

                  Use of appropriations

                  Appropriations for the 2003 financial year

                  Appropriations carried over from the 2002 financial year

                  Appropriations 2003

                  Appropriations from assigned revenue

                  Article 9(1) and 9(4) of Financial Regulation (7)

                  Article 9(2) and 9(5) of Financial Regulation (7)

                  Appropriations available

                  1 086 644 375

                  34 878 401

                  100 300 973

                  3 302 900

                  Commitments entered into

                  1 075 556 058

                  29 685 828

                  —

                  —

                  Payments made

                  862 078 203

                  3 248 540

                  88 288 685

                  3 302 900

                  Appropriations carried over to 2004

                              —

                              Article 9 of Financial Regulation (8)

                  213 477 855

                  —

                  —

                  —

                              —

                              Article 10 of Financial Regulation (8)

                  —

                  5 192 573

                  —

                  —

                  Cancelled appropriations

                  11 088 317

                  —

                  12 012 288

                  —

                  Balance sheet at 31 December 2003: 1 407 572 773

            2.   pažymi, kad 2003 m. 98,98 % visų Europos Parlamento biudžete numatytų asignavimų panaudota su 1,02 % anuliavimo rodikliu ir kad šiais metais, kaip ir praėjusiais, yra labai geras biudžeto įvykdymo lygis;
      3.   primena, kad vis dėlto (nekeliant klausimo dėl Parlamento vykdomos pastatų pirkimo, o ne nuomos politikos tikslingumo) toks aukštas biudžeto įvykdymo lygis iš dalies yra pasiektas dėl nuo 1992 m. nuolat taikomos „ramassage“ (biudžeto išvalymo) praktikos, kuria vadovaujantis visi metų pabaigoje turimi asignavimai perkeliami į biudžeto eilutes, susijusias su pastatų įsigijimu, visų pirma šiuos asignavimus naudojant išankstiniams mokėjimams, kad ateityje reikėtų mokėti mažiau palūkanų;
      4.   pripažįsta, kad pagrindinė Parlamento turto įsigijimo programos dalis jau įvykdyta, tačiau ragina biudžeto valdymo institucijas užtikrinti, kad būtų sudarytas optimalus biudžeto projektas, kad biudžeto projekte įrašytos sumos atitiktų tikruosius Parlamento poreikius ir nereikėtų nuolatos nemažų sumų perkelti iš biudžeto eilučių, nesusijusių su Parlamento poreikių finansavimu;
      5.   mano, kad formuojant bendrą biudžeto strategiją į periodinius mokėjimus už įsigytus pastatus privalu atsižvelgti specialioje biudžeto eilutėje, kai bus sudaromas N –1 metų biudžetas;
      6.   mano, kad reikėtų leidimus duodančių pareigūnų paprašyti, kad jie savo metinėse veiklos ataskaitose paaiškintų, dėl kokių priežasčių biudžeto dalyse, už kurias jie buvo atsakingi, susikaupė asignavimų, kuriuos vėliau buvo taikomos „biudžeto valymo“ operacijos;
      7.   pažymi, kad 2003 m. Europos Parlamento įplaukas sudarė 98 545 334 EUR (2002 m. įplaukų suma buvo 67 256 006 EUR);
      Sąskaitų pristatymas ir turinys bei jų pagrindu atlikta finansų valdymo analizė

                  8.

                  pažymi, kad 2003 m. sąskaitų pagrindu atlikta biudžeto valdymo analizė yra labai naudingas dokumentas, kuriame pateikiami svarbiausia apžvelgiamų metų finansinė veikla ir glausta generalinių direktorių veiklos ataskaitų santrauka;

                  9.

                  džiaugiasi, kad ataskaita apie 2003 finansinių metų biudžeto ir finansų valdymą paskelbta Finansų kontrolės generalinio direktorato intraneto tinklavietėje; taip pat sveikina generalinio sekretoriaus pasiūlymą (9) kasmet rengti panašų dokumentą, kuriame plačiajai visuomenei būtų glaustai, prieinamai ir patraukliai pateikiama informacija apie Europos Parlamento biudžeto valdymą;

            Tolesni veiksmai priėmus rezoliuciją dėl 2002 m. biudžeto įvykdymo patvirtinimo

                  10.

                  dėkoja generaliniam sekretoriui, kad šis pateikė visas ataskaitas, kurios buvo reikalaujamos 2004 m. balandžio 21 d. rezoliucija dėl 2002 m. biudžeto įvykdymo patvirtinimo, likus užtenkamai laiko iki kitos biudžeto įvykdymo patvirtinimo procedūros pradžios;

                  11.

                  primena, kad pagal Finansinio reglamento 147 straipsnio 1 dalį institucijos privalo imtis deramų priemonių dėl pastabų, pateiktų kartu su Europos Parlamento sprendimu dėl biudžeto įvykdymo; be to, daro išvadą, kad šio straipsnio nuostatos taikomos ir pačiam Europos Parlamentui ir a fortiori jo struktūriniams padaliniams;

                  12.

                  pabrėžia savo nusistatymą taikyti gero bendro valdymo principus politiniu ir administraciniu lygmeniu;

            Naujo finansinio reglamento įgyvendinimas

                  13.

                  atkreipia dėmesį, kad 2003 m. didelė dalis Parlamento vadovų pastangų buvo nukreipta siekiant įvykdyti naujus Finansinio reglamento reikalavimus, įdiegti naujas sistemas, metodikas ir darbo metodus, sukurti mokymo programas ir nustatyti naujas atsakomybės schemas; taip pat pažymi, kad Audito Rūmai įvertino veiksmingą Parlamento darbą diegiant naujas struktūras;

                  14.

                  primena, kad esminiai 2003 m. finansinių reformų įgyvendinami principai yra decentralizavimas ir visiška leidimus duodančių departamentų atsakomybė bei centralizuotos finansų kontrolės atsisakymas, vietoje jos įsteigiant centrinę finansų tarnybą bei vidaus auditoriaus pareigybę;

                  15.

                  pažymi, kad pradžioje griežtai taikant visas naujo Finansinio reglamento sąlygas tokiai institucijai, kaip Europos Pralamentas, valdančiai tik administravimo biudžetą, kartais sukuriamos pernelyg sudėtingos sistemos ir finansinės grandinės;

                  16.

                  mano, kad tai suvokus akivaizdu, jog reikia toliau tobulinti kontrolės sistemą, kuri remiasi tikslų suformulavimu, šių tikslų įgyvendinimo rizikos faktorių nustatymu ir kontrolės priemonių, kurios padėtų pašalinti šiuos faktorius, įdiegimu; rekomenduoja, kad Europos Parlamento įgaliotosios tarnybos atkreiptų dėmesį į bet kokius trūkumus ir pakoreguotų juos kitos Finansinio reglamento peržiūros metu;

                  17.

                  primena, kad 2002 m. gruodžio mėn. Europos Parlamentas patvirtino pagrindinius dokumentus, reikalingus siekiant taikyti naują Finansinį reglamentą, įskaitant naujas biudžeto vykdymo vidaus taisykles, vidaus audito tarnybų, leidimus duodančių pareigūnų ir apskaitos pareigūnų darbo nuostatus, minimalius vidaus kontrolės standartus ir specialų profesinių standartų kodeksą, skirtą ex ante vertinančiam personalui bei įdiegė kompiuterizuotą sistemą (FINORD), skirtą pagal naują tvarką valdyti biudžeto įplaukas ir išlaidas;

                  18.

                  atkreipia dėmesį į Audito Rūmų pastabą, kad nors leidimus suteikiantys pareigūnai neturėjo galimybės įdiegti visu pajėgumu veikiančių kontrolės sistemų nuo pat pirmos naujo Finansinio reglamento įsigaliojimo dienos (2003 m. sausio 1 d.), 2003 m. Parlamentas pradėjo taikyti naujus „Minimalius standartus vidaus kontrolei“ (MSIC), įsteigė „Centrinę finansinę tarnybą“ ir įvedė vidaus auditą (10);

                  19.

                  atsakydamas į Audito Rūmų kritinę pastabą dėl ex post vertinimo nebuvimo, nurodo į Europos Parlamento atsakymą, kad išplėtoto ex post vertinimo poreikis bus įvertintas atsižvelgus į labiau išplėtotą atitinkamų leidimus duodančių pareigūnų atliekamą rizikos ir kontrolės vertinimą (11);

                  20.

                  reiškia susirūpinimą dėl Audito Rūmų pastabos, kad kai kurios vidaus kontrolės taisyklės, įskaitant „jautrių“ pareigybių ir atskaitomybės pažeidimų nustatymą, dar tik pradėtos taikyti (12);

                  21.

                  pastebi, kad po perėjimo prie decentralizuotų finansinių patikrinimų norint užtikrinti operacijų tęstinumą ir deramą ex ante vertinimo vykdymą ženkliai išaugo personalo, atliekančio su ex ante vertinimu susijusias užduotis, skaičius;

                  22.

                  galiausiai pripažįsta, kad perėjimas nuo labai centralizuotos prie decentralizuotos vidaus kontrolės procedūrų koncepcijos per gana trumpą laiko tarpą buvo didžiausias sunkumas, su kuriuo teko susidurti 2003 metais; su pasitenkinimu pažymi, kad Europos Parlamentas, padedamas administracijos, buvo viena iš kelių institucijų, kurioms pavyko priimti visus būtinus papildomus dokumentus iki naujo Finansinio reglamento įsigaliojimo 2003 m. sausio 1 d.;

            Metinės veiklos ataskaitos

                  23.

                  atkreipia dėmesį, kad 2003 m. buvo pirmieji finansiniai metai, už kuriuos generaliniai direktoriai turėjo pateikti metines veiklos ataskaitas, ir kad generalinis sekretorius perdavė šias ataskaitas Biudžeto kontrolės komiteto pirmininkui kartu su pasirašyta deklaracija; pažymi, kad šioje deklaracijoje generalinis sekretorius pagrįstai patikino, kad Parlamento biudžetas buvo vykdomas vadovaujantis gero finansų valdymo principais ir kad įdiegta kontrolės sistema visiškai užtikrino atliekamų operacijų teisėtumą ir tvarkingumą;

                  24.

                  pažymi, kad nė vienas leidimus duodantis pareigūnas savo pareiškime neišreiškė abejonių dėl naujos tvarkos, tačiau dviejose veiklos ataskaitose buvo pastebėjimų, susijusių su: i) kvalifikuoto personalo trūkumu finansų valdymo srityje (Informacijos generalinis direktoratas) ir ii) poreikiu keisti tvarką, siekiant suderinti kai kuriuos išmokų Parlamento nariams aspektus su Finansinio reglamento nuostatomis ir būtinybe priimti sprendimą dėl politinių frakcijų finansavimo statuso (Finansų kontrolės generalinis direktoratas);

                  25.

                  be to, atkreipia dėmesį į tai, kad generalinis sekretorius savo pareiškime pripažįsta, jog vidaus auditoriaus iki šiol (t. y. iki 2004 m. kovo 16 d.) pateiktose ataskaitose dėl vidaus kontrolės sistemos plano pažymima, kad yra silpnų vietų, kurias reikėtų nedelsiant koreguoti;

                  26.

                  džiaugiasi, kad prie generalinio sekretoriaus pareiškimo pridedamas išsamus veiksmų, kuriais siekiama išspręsti veiklos ataskaitose minimas problemas, planas;

                  27.

                  prašo generalinio sekretoriaus atsiskaityti prieš Biudžeto kontrolės komitetą – tai būtų vienas iš tolesnių veiksmų, kuriuos būtina atlikti priėmus šią rezoliuciją dėl pažangos įgyvendinant priemones, numatytas su generalinio sekretoriaus pareiškimu pateiktame veiksmų plane dėl 2003 finansinių metų;

                  28.

                  pastebi, kad veiklos ataskaitos labai skiriasi apimtimi, ilgiu, forma ir informacijos iš instituciją sudarančių tarnybų įtraukimo lygiu; ragina generalinį sekretorių, atsižvelgti į Audito Rūmų 2003 m. metinės ataskaitos 9.16 punkte išdėstytą pasiūlymą suvienodinti būsimų veiklos ataskaitų struktūrą ir jų informacijos pateikimą siekiant geriau palyginti generalinių direktoratų pateikiamus duomenis; vis dėlto pastebi, kad keliose veiklos ataskaitose minima tinkamos kvalifikacijos personalo, kuris sugebėtų dirbti finansų srityje, įdarbinimo problema;

                  29.

                  atkreipia dėmesį į Audito Rūmų pastabą (metinės ataskaitos 9.16 punktas), kad metinėse veiklos ataskaitose privaloma pateikti išsamesnės informacijos apie atliktų patikrinimų rezultatus;

                  30.

                  atsižvelgdamas į 2003 m. veiklos ataskaitas pareiškia, kad siekiant geriau suvokti tikrąją leidimus duodančių pareigūnų pasirašytų deklaracijų reikšmę ateityje pageidautina priimti standartinį formatą, kuris padėtų lengviau atpažinti, kuris tekstas pateikiamas generaliniam direktoriui tik „peržiūrėti“, t. y. nekelia abejonių dėl generalinio sekretoriaus teikiamo patikimumo pareiškimo, o kuriame gvildenamos rimtesnės, galinčios sukelti abejonių tokiu pareiškimu, problemos;

            Vidaus auditas

                  31.

                  primena, kad vidaus auditoriaus metinė ataskaita, generalinio sekretoriaus pareiškimas ir generalinių direktorių veiklos ataskaitos sudaro pagrindinę Audito Rūmų ir Parlamento struktūros, atsakingos už biudžeto įvykdymo patvirtinimą, atliekamo įvertinimo dalį;

                  32.

                  pastebi, kad nuo šiol vidaus kontrolė privalo užtikrinti, kad deramai vykdomi šie pagrindiniai kontrolės tikslai:

                              —

                              laikomasi taikytinų įstatymų, reglamentų ir sprendimų,

                              —

                              surandama ekonomiškos, veiksmingos ir efektyvios operacijos,

                              —

                              nustatomi ir valdomi rizikos faktoriai,

                              —

                              nustatomi sukčiavimo ir klaidų atvejai, siekiama jų išvengti,

                              —

                              registruojama apskaitos kokybė ir susiję duomenys;

                  33.

                  mano, kad Parlamento administracija visų pirma turėtų atsižvelgti į vidaus auditoriaus rekomendacijas, kurias jis pateikė savo 2003 m. vidaus kontrolės sistemos apžvalgoje:

                              —

                              būtina užtikrinti reikiamą personalo, atsakingo už pirminių užduočių ir ex ante vertinimo vykdymą, skaičių ir kvalifikacijos lygį,

                              —

                              ypatingą dėmesį skirti visose tarnybose dirbančio personalo, atsakingo už finansų valdymą ir kontrolę, mokymui,

                              —

                              gerinti veiksmų planavimą ir rizikos valdymą,

                              —

                              gerinti stebėsenos ir atskaitingumo priemones,

                              —

                              numatyti vieną centrinę tarnybą, į kurią leidimus duodantys departamentai prireikus galėtų kreiptis patarimų ir nuomonių, ypač viešųjų pirkimų klausimais,

                              —

                              gerinti vidaus kontrolės ir valdymo procedūrų, vykdomų visuose departamentuose, pagrindimą dokumentais ir geriau apie jas informuoti personalą,

                              —

                              numatyti priemonių, kuriomis būtų užtikrinamas finansines operacijas ir pirkimus bei dotacijas reglamentuojančių nuostatų atitikimas,

                              —

                              paruošti taisyklių rinkinį, kuriuo nustatoma kreipimosi į išorės konsultantus tvarka, ir tiksliau apibrėžti sutartimi numatomas atlikti užduotis,

                              —

                              sudaryti „jautrių“ pareigybių sąrašą (pvz., pareigūnai, tiesiogiai dirbantys su tiekėjais) ir nustatyti aiškias gaires tokių pareigybių apibrėžimui ir nustatymui,

                              —

                              Parlamento tarnybos turi sukurti ir nuolatos atnaujinti tipines sutartis, pasirašomas su tiekėjais, kuriomis Parlamentui būtų užtikrinama teisinio ir finansinio statuso apsauga;

            Valdymas ir reglamentavimo sistema

                  34.

                  dar kartą patvirtina savo požiūrį, išreikštą 2003 m. balandžio 8 d. (13) ir 2004 m. balandžio 21 d. rezoliucijose, kad „biudžeto įvykdymo patvirtinimo procedūra turėtų apimti ne tik Parlamento generalinio sekretoriato ir administracijos vadovavimo veiklą, bet ir sprendimus, kuriuos priėmė Parlamento vykdomieji organai – Pirmininkas, biuras ir Pirmininkų sueiga“;

                  35.

                  paveda biurui ir atsakingam komitetui atsakyti į 2004 m. balandžio 21 d. rezoliucijos 16 ir 17 dalyse suformuluotą prašymą pateikti pasiūlymus dėl tikslaus praktinio politinės atsakomybės, tenkančios Parlamento vykdomųjų organų nariams, besinaudojantiems jiems suteiktomis galiomis ir priimantiems sprendimus, kurie gali turėti rimtų finansinių padarinių, apibrėžimo;

                  36.

                  primena 2004 m. balandžio 21 d. rezoliucijos 11–17 dalis, kuriose rašoma apie Parlamento vykdomųjų organų atskaitomybę; atkreipia dėmesį, kad tai pirmas biudžeto įvykdymo patvirtinimo pranešimas, parengtas įsigaliojus naujoms Darbo tvarkos taisyklėmis, kuris skiriamas politinės, o ne administracinės valdžios atstovams; išreiškia ryžtą ateityje gerinti Biudžeto kontrolės komiteto, biuro ir kvestorių bendravimą bei jų dialogą;

                  37.

                  atkreipia dėmesį, kad šiuo metu Parlamento finansų valdymą tikrina vis daugiau kontrolės institucijų, procedūrų ir mechanizmų, įskaitant Europos Parlamento biudžeto įvykdymo patvirtinimo pranešimą, administracijos pranešimus, kuriais atsakoma į įvykdymo patvirtinimo pranešimą, kasmetę biudžetinę procedūrą, vidaus auditoriaus metinę ataskaitą ir ataskaitą pagal sektorius, Audito kolegiją, Audito Rūmus, Finansinių pažeidimų kolegiją, Europos kovos su sukčiavimu tarnybą (OLAF) ir generalinių direktorių teikiamas veiklos ataskaitas, todėl didėja sutapimų ir pasikartojimų rizika;

                  38.

                  teiraujasi, ar toks kontrolės lygis ir šiuo metu veikiančio kontrolės mechanizmo sudėtingumas yra proporcingas kontroliuojamo objekto rizikingumui, atsižvelgiant į Audito Rūmų išvadą, kad bendras rizikos lygis administracinių išlaidų srityje yra nedidelis (14);

                  39.

                  mano, kad ateityje kontrolės procedūras galima apjungti ir deramai sutvarkyti; prašo generalinio sekretoriato parengti pranešimą apie galimus įvairios informacijos kontrolės klausimais sujungimo ir apdorojimo būdus, kad būtų galima padaryti aiškias išvadas;

                  40.

                  reikalauja generalinį sekretorių užtikrinti, kad būtų taikomas vientisas požiūris į rizikos valdymą ir rizikos analizę, kuris padėtų teisingai valdyti finansus ir administruoti;

            Frakcijos (sąskaitų ir procedūrų apžvalga – biudžeto eilutė 3701)

                  41.

                  primena, kad pagal taisyklių (15), kuriomis reglamentuojama 3701 biudžeto eilutė, 2.7.3 punkto nuostatas biuras ir Biudžeto kontrolės komitetas analizuoja audituotas metines politinių frakcijų sąskaitas vadovaudamiesi Darbo tvarkos taisyklių jiems suteiktais įgaliojimais;

                  42.

                  pakartoja, kad frakcijos pačios atsako už joms Parlamento biudžete skirtų kvotų valdymą ir panaudojimą ir kad į Parlamento vidaus audito tarnybos kompetenciją neįeina asignavimų pagal 3701 biudžeto eilutę panaudojimo sąlygų kontrolė (maždaug 3 % viso Parlamento biudžeto);

                  43.

                  atkreipia dėmesį į sunkumus, su kuriais susidūrė Parlamentas taikydamas naujas Finansinio reglamento nuostatas pagrinde administravimo biudžetui, ir pažymi, kad su tokiais pat sunkumais susidūrė politinės frakcijos; tačiau pripažįsta, kad buvo stengiamasi 3701 biudžeto eilutę reglamentuojančias taisykles kiek įmanoma labiau suderinti su Finansinio reglamento reikalavimais;

                  44.

                  pažymi, kad frakcijos ir administracija įkūrė darbo grupę, kuri nagrinėja specifinį politinių frakcijų biudžetų statusą atsižvelgdama į Finansinio reglamento nuostatas ir jo įgyvendinimo tvarką; skatina naudoti šią darbo grupę kaip nuolatinį forumą, kuris prireikus palaikytų ryšį su administracija siekiant neatsilikti nuo vykstančių finansų ir apskaitos reformų;

                  45.

                  pritaria frakcijų sprendimui skelbti savo vidinius finansinius nuostatus Europos Parlamento tinklavietėje ir ragina tai daryti kuo greičiau; ragina biurą ieškoti tinkamo sprendimo, analogiško procedūrai, kurią šiuo metu taiko politinės frakcijos, kad būtų galima skaidriai patikrinti nepriklausomų Parlamento narių ataskaitas ir sąskaitas;

                  46.

                  pažymi, kad 2003 m. 3701 biudžeto eilutei skirti asignavimai 2003 m. vasario 10 d. biuro sprendimu buvo paskirstyti taip:

                              (in EUR)

                              Total available

                              37 948 000

                              Non-attached Members

                              1 224 035

                              Amount available for groups

                              36 723 965

                              Group

                              Number of Members

                              Total allocated 1.1.2003

                              Carried over from 2002

                              Expenditure in 2003

                              Utilisation rate %

                              Carried forward to 2004

                              PPE

                              232

                              13 966 693

                              4 775 841

                              16 245 714

                              116,32

                              2 726 654

                              PSE

                              175

                              10 666 548

                              4 573 736

                              12 540 087

                              117,56

                              3 154 599

                              ELDR

                              54

                              3 348 157

                              1 079 435

                              3 354 625

                              100,19

                              1 088 560

                              Verts/ALE

                              45

                              2 881 352

                              952 607

                              2 945 673

                              102,23

                              980 067

                              GUE/NGL

                              50

                              3 234 999

                              1 081 653

                              3 583 515

                              110,77

                              1 093 911

                              UEN

                              22

                              1 443 719

                              383 067

                              1 459 137

                              101,07

                              369 109

                              EDD

                              17

                              1 182 497

                              465 517

                              1 225 090

                              103,60

                              533 015

                              TOTAL

                              595

                              36 723 965

                              13 311 856

                              41 353 841

                              112,61

                              9 945 915

                  47.

                  atkreipia dėmesį į generalinio sekretoriaus pasiūlymą pirmiausia sukurti pasižadėjimo rašto šabloną, kurį pasirašytų frakcijų išoriniai auditoriai, o po to sukurti frakcijos pirmininko rašto šabloną; šis raštas būtų pridedamas prie visų frakcijos sąskaitų siekiant gauti papildomos informacijos, kuri galėtų būti panaudojama ruošiant standartizuotą metinę veiklos ataskaitą apie apžvelgiamų metų frakcijos biudžeto įvykdymą; ragina biurą atsižvelgti į šiuos pasiūlymus, kai kitą kartą bus peržiūrimos biudžeto eilutę 3701 reglamentuojančios nuostatos (16);

            Išmokos Parlamento nariams

                  48.

                  primena, kad iki to laiko, kol bus priimtas bendras Europos Parlamento narių statutas, Parlamento nariai gauna:

                              —

                              bazinę algą, kurią moka valstybių narių parlamentai arba vyriausybės tuo pačiu lygiu kaip parlamentai ir kuri yra apmokestinama pagal toje valstybėje galiojančius mokesčių įstatymus,

                              —

                              išmokas, kurias tiesiogiai moka Europos Parlamentas pagal kvestorių ir biuro patvirtintą tvarką, skirtas išlaidoms, susijusioms su Parlamento nario įgaliojimų vykdymu, kompensuoti;

                  49.

                  atkreipia dėmesį į padidėjusį skirtumą tarp Parlamento narių atlyginimų į Europos Sąjungą įstojus naujoms narėms ir poreikį skubiai priimti sprendimą, kuris įgalintų suvienodinti visų Europos Parlamento narių traktavimą nepažeidžiant valstybių narių nacionalinių įstatymų ir teisės aktų nuostatų;

                  50.

                  pritaria šiuo metu Europos Sąjungai pirmininkaujančios valstybės iniciatyvai siekti susitarimo dėl Europos Parlamento narių statuto, kuriuo būtų įvesta vieninga Europos Parlamento narių atlygio sistema;

                  51.

                  pažymi, kad Europos Parlamento biuras ketina kreiptis į Tarybą siekdamas suderinti bendro Parlamento narių statuto priėmimo sąlygas; ragina visas suinteresuotas šalis kuo skubiau užbaigti šį klausimą, kad būtų galima išsklaidyti spėliones ir neaiškumą, susijusius su Parlamento narių atlyginimais;

                  52.

                  apgailestauja, kad po to, kai buvo paruoštas paskutinis pranešimas dėl išmokų Parlamento nariams peržiūros ir koregavimo sistemos, padaryta labai nedidelė pažanga; primena dar 2003 m. gegužės 28 d. biuro priimtą sprendimą dėl Europos Parlamento narių statuto priėmimo, kuriame iš dalies buvo nagrinėjamas šis klausimas; tiki, kad ir be bendro statuto galima sukurti aiškią, skaidrią ir teisingą sistemą;

                  53.

                  mano, kad Parlamento nariai, savo noru grąžinantys administracijai išmokas arba jų faktiškai patirtas išlaidas viršijančią dalį arba norintys, kad jiems būtų išmokėtos tik faktinės išlaidos, pvz., už keliones, turi tai daryti vadovaudamiesi Europos Parlamento narių išlaidų kompensavimo ir kitų išmokų mokėjimo nuostatuose aiškiai suformuluotais reikalavimais;

            Išmokos bendrosioms išlaidoms kompensuoti

                  54.

                  reikalauja, kad kvestoriai peržiūrėtų pagrindines išmokų kompensavimo taisykles ir išsiaiškintų, ar reikia jas keisti siekiant maksimaliai panaudoti naujų IT pajėgumus;

            Išmokos sekretorių paslaugų išlaidoms kompensuoti

                  55.

                  pažymi, kad 2004 m. gruodžio 13 d. biuras patvirtino sekretorių paslaugų išlaidų kompensavimo tvarkos pakeitimus (17) kuriais, inter alia, buvo siekiama geriau suderinti kompensavimo tvarką ir Finansinio reglamento reikalavimus;

                  56.

                  nurodo, kad Finansinio reglamento 79 straipsnis ir Įgyvendinimo taisyklių (18) dėl išlaidų patvirtinimo 98 ir 104 straipsniai įpareigoja leidimą išduodantį pareigūną, atsižvelgiant į patvirtinančius dokumentus patikrinti teisę į kreditoriaus išmoką; primena administracijai, kad būtina reikalauti pateikti sąskaitas ar ataskaitas, kurios yra būtina sąlyga mokėjimams pagal paslaugų teikimo sutartis (Parlamento narių išlaidų kompensavimo ir kitų išmokų mokėjimo nuostatų 14 straipsnio 6 dalis) atlikti;

                  57.

                  ragina biurą, įvertinant parlamentinės darbo grupės atlikto darbo rezultatus, siūlyti darbo tvarką, pagal kurią Parlamento nariai galėtų skaidriau naudotis sekretorių pagalbai numatyta išmoka; tačiau pabrėžia, kad reikia atsižvelgti į pagrindinius sutarties sudarymo laisvės principus;

                  58.

                  apgailestauja, kad 2004 m. gruodžio 13 d. biuro sprendimas keičia Parlamento narių išlaidų kompensavimo ir išmokų mokėjimo nuostatų (priimtų 2004 m. vasario 9 d. biuro sprendimu) 14 straipsnio 5 dalies ir 7 dalies d punkto turinį, todėl vėl trūksta aiškumo nuostatose, kuriomis reglamentuojami asistentų ir asmenų, dirbančių pagal paslaugų teikimo sutartis, sutartiniai ir socialinio saugumo įsipareigojimai; kviečia biurą peržiūrėti 2004 m. gruodžio 13 d. patvirtintą tekstą;

            Išmokos kelionės išlaidoms kompensuoti

                  59.

                  primena, kad 2003 m. gegužės 28 d. biuras patvirtino pagrindinių naujų Europos Parlamento narių išlaidų kompensavimo ir kitų išlaidų mokėjimo nuostatų projektą, kuriame numatytas kelionės išlaidų kompensavimas atsižvelgiant į faktiškai patirtas išlaidas, tačiau šie nuostatai bus pradėti taikyti tik įsigaliojus Europos Parlamento narių statutui;

                  60.

                  primena, kad keliaujant tam tikrais maršrutais faktinės išlaidos kartais yra didesnės nei administracijos nustatyta viršutinė riba, kadangi paslaugas šiais maršrutais teikia per maža konkuruojančių oro transporto bendrovių, ir reikalauja, kad šiais atvejais būtų kompensuojamos faktiškai patirtos išlaidos;

            Savanoriška pensijų programa

                  61.

                  pažymi, kad pagal paskutinį peržiūrėtą aktuarinį įvertinimą, atliktą 2003 m. gruodžio 31 d., fondo būsimi įsipareigojimai 41 795 982 EUR viršija šiuo metu turimą turtą ir kad aktuarinis įsipareigojimų padengimas kapitalu 2003 m. pabaigai buvo 76,4 % (19);

                  62.

                  primena Audito Rūmų nuomonę, kad pensijų programa turi būti grindžiama aiškiomis taisyklėmis, kuriomis būtų apibrėžiami Europos Parlamento ir pensijų programos dalyvių įsipareigojimai ir atsakomybė tuo atveju, jei atlikus aktuarinį įvertinimą būtų nustatytas kapitalo nepakankamumas (20); įsitikinęs, kad būtina tiksliai išaiškinti Parlamento atsakomybės dėl būsimų finansinių įsipareigojimų, susijusių su pensijų fondu, pobūdį; be to, įsitikinęs, kad Parlamento narių įmokos į pensijų fondą turi būti išskaičiuojamos iš jų asmeninių lėšų, o ne iš Parlamento mokamų išmokų;

                  63.

                  pažymi administracijos atsakymą, kad biurui bus pateikti pasiūlymai dėl Parlamento ir ne pelno organizacijos, įsteigtos pagal Liuksemburgo įstatymus, kuriai vadovauja renkamas Vykdomasis komitetas, įgaliojimų ir atsakomybės nustatymo (21);

                  64.

                  be to, pažymi, kad gavus aktuarinio įvertinimo, kuris turi būti atliktas 2005 m. pradžioje, rezultatus bus žinomas fondui būtinas įsipareigojimų padengimo kapitalu lygis; tačiau mano, kad kai tik bus patvirtintas Parlamento narių statutas, reikia numatyti naują ir atskirą, visiems nariams vienodą pensijų kaupimo priemonę ir nuo tos datos nutraukti visas išmokas iš Parlamento biudžeto į savanorišką pensijų fondą;

                  65.

                  išreiškia susirūpinimą dėl nuomonės, kurios laikosi Audito Rūmai, kad, jei ir toliau bus taikoma ši pensijų programa, reikės kuo skubiau sukurti tinkamą teisinį pagrindą (biuro sprendimo šiuo atveju nepakanka) ir kad Parlamento finansinis indėlis į savanorišką pensijų programą turi būti pagrįstas antrinės teisės aktais, vadovaujantis ES sutarties 190 straipsnio 5 dalies nuostatoms (22);

            Viešieji pirkimai

                  66.

                  primena, kad Finansinis reglamentas ir jo įgyvendinimo tvarka, įsigaliojusi nuo 2003 m. sausio 1 d., iš dalies pakeitė viešųjų pirkimų planavimo, skelbimo ir konkursų nugalėtojų nustatymo tvarką ir numatė daugiau galimybių nesikonsultuoti su Viešųjų pirkimų ir sutarčių patariamuoju komitetu (angl. CCAM), kurio konsultacijos buvo privalomos sutarties vertei viršijant 50 000 EUR;

                  67.

                  pažymi, kad vietoj Viešųjų pirkimų ir sutarčių patariamojo komiteto konsultacijų leidimus duodantys Parlamento pareigūnai pasirinktinai gali kreiptis į tarptarnybinę viešųjų pirkimų konsultacijų grupę (angl. GIMP); taip pat pažymi, kad atsižvelgęs į ankstesnėse rezoliucijose dėl biudžeto įvykdymo patvirtinimo išdėstytas pastabas generalinis sekretorius parengė ataskaitą, pagrįstą leidimus duodančių pareigūnų pateiktais duomenimis, pakeitusią Viešųjų pirkimų ir sutarčių patariamojo komiteto pranešimą apie sudarytas sutartis, kurioje buvo pateikta ši informacija apie 2003 m. sudarytas viešųjų pirkimų sutartis:

                              Type of contract

                              Number

                              Percentage

                              Amount in EUR

                              Percentage

                              Services

                              118

                              53 %

                              304 647 212

                              65 %

                              Supplies

                              57

                              25 %

                              11 810 813

                              2 %

                              Works

                              41

                              18 %

                              21 502 447

                              5 %

                              Buildings

                              8

                              4 %

                              131 531 314

                              28 %

                              TOTAL

                              224

                              100 %

                              469 491 786

                              100 %

                              Type of procedure

                              Number

                              Percentage

                              Amount in EUR

                              Percentage

                              Average amount in EUR

                              Open

                              70

                              32 %

                              312 467 812

                              92 %

                              4 463 826

                              Restricted

                              78

                              36 %

                              5 856 513

                              2 %

                              75 084

                              Negotiated

                              68

                              32 %

                              19 636 147

                              6 %

                              288 767

                              TOTAL

                              216

                              100 %

                              337 960 472

                              100 %

                              1 564 632

                  68.

                  džiaugiasi įžvalga, kad palyginti nemaža dalis 2003 m. sudarytų sutarčių buvo sudarytos po viešai skelbiamų konkursų;

                  69.

                  pažymi, kad vidaus auditoriaus visos institucijos mastu atliekamo viešųjų pirkimų procedūrų audito galutinės ataskaitos tikimasi sulaukti pirmoje 2005 m. pusėje; paveda generaliniam sekretoriui deramai supažindinti Biudžeto kontrolės komitetą su auditoriaus išvadomis, kurios bus pateiktos šioje ataskaitoje po to, kai bus baigta vidaus konsultacijų procedūra;

                  70.

                  ragina administraciją toliau stengtis, kad atsižvelgiant į Finansinio reglamento 95 straipsnio nuostatas būtų sukurta sutarčių duomenų bazė, kuri, kaip numatoma generalinio sekretoriaus ataskaitoje (23), pradės veikti 2005 m. pabaigoje;

                  71.

                  su pasitenkinimu pažymi, kad lyginant su 2002 m., 2003 m. sudarytų sutarčių, kurių vertė viršijo50 000 EUR ir kurioms buvo pritaikyta derybų procedūra, skaičius ir bendra vertė ženkliai sumažėjo;

                  72.

                  atkreipia dėmesį į administracijos susirūpinimą dėl:

                              —

                              1 050 EUR (nedidelės vertės sutarčių) ribos, kurią viršijus privaloma skelbti viešą konkursą, užkraunančios pernelyg didelę administravimo naštą,

                              —

                              elektroninių viešųjų pirkimų įvedimo (keitimosi informacija apie elektroninėmis ryšio priemonėmis skelbiamus konkursus) iki Direktyvoje 2004/18/EB (24) nustatyto termino, atsižvelgiant į reikmę užtikrinti elektroninių duomenų saugumą, konfidencialumą ir teisingumą;

                  73.

                  tikisi, kad atsakingi komitetai atsižvelgs į šiuos klausimus teikdami pasiūlymus dėl pakeitimų ir, kai kuriais atvejais, ateityje peržiūrėdami Finansinio reglamento nuostatas, jo įgyvendinimo tvarką ir Parlamento biudžeto vykdymo vidaus tvarką;

            Pastatai

                  74.

                  pažymi, kad užsitęsusios Europos Parlamento ir Prancūzijos valdžios atstovų derybos dėl galutinės Strasbūre esančio LOW pastato pardavimo kainos baigėsi 2003 m. pabaigoje, o 2004 m. jis buvo nupirktas;

                  75.

                  primena, kad vienos darbo vietos trūkumas Parlamento biudžetui atneša daug papildomų išlaidų pažymi, kad Europos Parlamento išdėstymas trijose šalyse kainuoja daugiau nei 200 mln. EUR per metus;

            Byla, susijusi su Parlamento narių kasa

                  76.

                  pažymi, kad pradėta Personalo darbo tvarkos taisyklių 22 straipsnyje numatyta procedūra siekiant nustatyti, kas yra atsakingas dėl 4 136 125 Belgijos frankų trūkumo kasoje pagal 1982 m. kasos operacijų sąskaitas (25); pažymi, kad Drausmės pažeidimų taryba, kuri pirmą kartą rinkosi 2003 m. kovo 17 d., baigė savo darbą ir prašo generalinio sekretoriaus informuoti atsakingą komitetą apie tolesnę bylos eigą;

            Aplinka

                  77.

                  reiškia pasitenkinimą, kad išsami Parlamento vidaus aplinkos politikos apžvalga, kurią parengė aplinkos valdyme (EMAS) besispecializuojanti konsultavimo bendrovė, netrukus bus pateikta biurui siekiant institucijos viduje įdiegti aplinkos valdymo sistemą (26); paveda generaliniam sekretoriui po to, kai konsultacinės bendrovės ataskaitą aptars biuras, paskelbti ją Europos Parlamento tinklavietėje;

                  78.

                  pažymi, kad daug oficialių dokumentų vis dar dalijami Parlamento nariams atspausdinti ant popieriaus, nors jie skelbiami internete; kviečia kvestorių kolegiją atsižvelgti į ekologinį aspektą sprendžiant, kuriuos dokumentus pateikti atspausdintus ant popieriaus;

                  79.

                  reikalauja pradėti naudoti elektroninio parašo sistemą, kurią taikant Parlamento narys gali pasirašyti dokumentus, pvz., pakeitimus ir parlamentinius klausimus, nereikalaudamas juos atsiųsti atspausdintus ant popieriaus;

                  80.

                  ragina Biurą imtis visų reikiamų priemonių kuo greičiau įdarbinti vertėjus, kad būtų užtikrinta visų narių teisė išsakyti mintis gimtąja kalba su vertimu žodžiu iš jų kalbų ir į jų kalbas;

                  81.

                  primena, kad Europos ombudsmenas savo 2004 m. sausio 23 d. sprendime dėl skundo Nr. 260/2003 nustatė Europos Parlamento netinkamo administravimo atvejį, kadangi jis nesiima tinkamų priemonių užtikrinti. kad būtų laikomasi Europos Parlamento vidaus tvarkos taisyklių dėl rūkymo;

                  82.

                  pažymi, kad nors 2004 m. liepos 13 d. biuras patvirtino peržiūrėtas taisykles dėl rūkymo, jos nebuvo iki galo įgyvendintos ir nebuvo užtikrintas jų laikymasis, todėl Parlamentas gali sulaukti naujų Europos ombudsmeno pastabų; ragina biurą imtis neatidėliotinų veiksmų siekiant sumažinti cigarečių dūmų kiekį Parlamento pastatuose ir apsaugoti visų patalpose dirbančių asmenų sveikatą;

                  83.

                  pabrėžia, kad saugios ir darbuotojų sveikatai nekenksmingos darbo aplinkos sukūrimas yra įstatymais nustatyta kiekvieno darbdavio pareiga; pažymi, kad dėl biuro vidaus tvarkos taisyklėse (27) numatytos išimties, kuria vadovaujantis leidžiama rūkyti įstaigų patalpose, oras pastatuose ir koridoriuose, iš kurių patenkama į darbo biurus, yra nepriimtinai užterštas tabako dūmais, kurie kelia pavojų šiuose pastatuose dirbančių žmonių sveikatai; pažymi, kad visose trijose Parlamento darbo vietose esančiuose pastatuose galioja nacionalinės sveikatos ir saugumo įstatymų nuostatos; ragina kvestorių kolegiją numatyti aiškiai apibrėžtas ir gerai vėdinamas rūkymo vietas, kad nerūkantieji nepatirtų nepatogumų;

                  84.

                  įpareigoja generalinį sekretorių visose trijose darbo vietose atlikti personalo nuomonės apklausą siekiant įsitikinti, ar iš tiesų dauguma Parlamento darbuotojų pageidauja, kad būtų įvestas draudimas rūkyti visose Parlamento patalpose, kuriose yra Parlamento darbuotojų biurai, nelaukiant galutinio šio draudimo įvedimo termino 2007 m.;

                  85.

                  pažymi, kad iš generalinio sekretoriaus yra gauta informacija apie galimybę įrengti Parlamento ir komitetų posėdžių salėse belaidį kompiuterių ir kitų su jais susijusių įrenginių ryšį (28); atkreipia dėmesį į generalinio sekretoriaus įspėjimą, kad elektromagnetiniam spinduliavimui viršijus leistiną ribą gali kilti pavojus sveikatai; prašo iki 2005 m. liepos 1 d. parengti išsamesnį pranešimą apie belaidžių technologijų poveikį sveikatai;

                  86.

                  palankiai vertina informaciją, kad nuo 2005 m. balandžio ir gegužės mėn. visų narių kabinetuose bus įrengta papildoma interneto prieiga, kuri labai pagerins prisijungimą Mac sistemos kompiuteriais; tačiau pabrėžia, kad reikia dar daugiau nuveikti siekiant suteikti prieigos prie Parlamento intraneto galimybę kitų žinomų kompiuterių sistemų vartotojams;

                  87.

                  reikalauja reguliariai analizuoti Europos Parlamento kompiuterių sistemų, tinklų, ryšių, techninės ir programinės įrangos saugumą siekiant užtikrinti saugią Parlamento „elektroninę aplinką“.

         (1)  OL L 54, 2003 2 28, p. 1.

         (2)  OL C 293, 2004 11 30, p. 1.

         (3)  OL C 294, 2004 11 30, p. 99.

         (4)  OL L 248, 2002 9 16, p. 1.

         (5)  OL L 356, 1977 12 31, p. 1.

         (6)  OL L 330, 2004 11 4, p. 160.

         (7)  Financial Regulation of 21 December 1977.

         (8)  Financial Regulation of 25 June 2002.

         (9)  Generalinio sekretoriaus atsakymas į 2004 m. balandžio 21 d. rezoliucijos dėl biudžeto įvykdymo patvirtinimo 9 punktą.

         (10)  2003 m. Audito Rūmų ataskaitos 9.7 ir 9.8 punktai.

         (11)  Atsakymas į 2003 m. Audito Rūmų ataskaitos 9.9 punktą.

         (12)  2003 m. Audito Rūmų ataskaitos 9.8 punktas.

         (13)  OL L 148, 2003 6 16, p. 62.

         (14)  2003 m. Audito Rūmų ataskaitos 9.6 punktas.

         (15)  2003 m. birželio 30 d. biuro sprendimas.

         (16)  Generalinio sekretoriaus atsakymas į 2004 m. balandžio 21 d. rezoliucijos 42 punktą.

         (17)  Parlamento narių išlaidų kompensavimo ir išmokų mokėjimo nuostatų 14–16 straipsniai (EP 113.116).

         (18)  Komisijos reglamentas (EB, Euratomas) Nr. 2342/2002 (OL L 357, 2002 12 31, p. 1).

         (19)  Šaltinis: Belgijos pensijų fondų asociacija – 2003 m. metinis pranešimas ir sąskaitos.

         (20)  2002 m. Audito Rūmų ataskaitos 9.20 punktas ir nuomonės Nr. 5/99 22 punktas.

         (21)  2003 m. Audito Rūmų ataskaitos 9.3 lentelė.

         (22)  2002 m. Audito Rūmų ataskaitos 9.17 ir 9.18 punktai.

         (23)  Generalinio sekretoriaus ataskaita apie 2003 m. sudarytas sutartis.

         (24)  OL L 134, 2004 4 30, p. 114.

         (25)  Šaltinis: EP 338.137 klausimyno 40 klausimas.

         (26)  Generalinio sekretoriaus atsakymas į 2004 m. balandžio 21 d. Parlamento rezoliucijos 69 punktą.

         (27)  2004 m. liepos 13 d. biuro sprendimas.

         (28)  Šaltinis: 2003 m. rugpjūčio 21 d. raštas, kuriame atsakoma į 2003 m. gegužės 14 d. Parlamento biudžeto įvykdymo patvirtinimo rezoliucijos 22 punktą.


title: 2012/7/ES: 2011 m. gruodžio 13 d. Europos Parlamento ir Tarybos sprendimas dėl pasiūlymo dėl sprendimo dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška „EGF/2011/002 IT/Trentino-Alto Adidžė (Pietų Tirolis), pastatų statyba“ )

text:
7.1.2012

               LT

               Europos Sąjungos oficialusis leidinys

               L 4/15

         EUROPOS PARLAMENTO IR TARYBOS SPRENDIMAS
   2011 m. gruodžio 13 d.
   dėl pasiūlymo dėl sprendimo dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Italijos paraiška „EGF/2011/002 IT/Trentino-Alto Adidžė (Pietų Tirolis), pastatų statyba“)
   (2012/7/ES)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į Europos Parlamento, Tarybos ir Komisijos 2006 m. gegužės 17 d. tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 28 punktą,
   atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą (2), ypač į jo 12 straipsnio 3 dalį,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondas (toliau – EGF) įsteigtas siekiant teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

               (2)

               EGF taikymo sritis buvo išplėsta – nuo 2009 m. gegužės 1 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas;

               (3)

               2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos;

               (4)

               2011 m. vasario 7 d. Italija pateikė paraišką mobilizuoti EGF lėšas dėl darbuotojų atleidimo iš 323 įmonių, vykdančių NACE 2 red. 41 skyriaus (Pastatų statyba) veiklą Trentino-Alto Adidžės (Pietų Tirolio) (ITD1 ir ITD2) NUTS II regione, ir iki 2011 m. liepos 6 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 3 918 850 EUR sumą;

               (5)

               todėl EGF lėšos turėtų būti mobilizuotos finansinei paramai pagal Italijos pateiktą paraišką suteikti,

         PRIĖMĖ ŠĮ SPRENDIMĄ:
   1 straipsnis
   2011 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 3 918 850 EUR įsipareigojimų ir mokėjimų asignavimų sumą.
   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Strasbūre 2011 m. gruodžio 13 d.

            Europos Parlamento vardu

            Pirmininkas

         J. BUZEK

            Tarybos vardu

            Pirmininkas

         M. SZPUNAR

      (1)  OL C 139, 2006 6 14, p. 1.

      (2)  OL L 406, 2006 12 30, p. 1.


title: 2008/211/EB: 2008 m. vasario 18 d. Tarybos sprendimas dėl principų, prioritetų ir sąlygų, įvardytų Europos partnerystėje su Bosnija ir Hercegovina, panaikinantis Sprendimą 2006/55/EB

text:
19.3.2008

               LT

               Europos Sąjungos oficialusis leidinys

               L 80/18

      TARYBOS SPRENDIMAS

   2008 m. vasario 18 d.
   dėl principų, prioritetų ir sąlygų, įvardytų Europos partnerystėje su Bosnija ir Hercegovina, panaikinantis Sprendimą 2006/55/EB
   (2008/211/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į 2004 m. kovo 22 d. Tarybos reglamentą (EB) Nr. 533/2004 dėl Europos partnerysčių steigimo stabilizavimo ir asociacijos proceso metu (1) su pakeitimais, ypač į jo 2 straipsnį,
   atsižvelgdama į Komisijos pasiūlymą,
   kadangi:

               (1)

               2003 m. birželio 19–20 d. Salonikuose posėdžiavusi Europos Vadovų Taryba patvirtino Europos partnerystes kaip priemonę Vakarų Balkanų šalių Europos perspektyvai įgyvendinti.

               (2)

               Reglamente (EB) Nr. 533/2004 numatyta, kad Taryba nusprendžia dėl partnerystėse bei visuose paskesniuose pakeitimuose nustatytinų principų, prioritetų ir sąlygų. Jame taip pat numatyta, kad tolesnė Europos partnerysčių priežiūra užtikrinama pagal stabilizavimo ir asociacijos procesą sukurtų mechanizmų sistema, visų pirma metinėmis pažangos ataskaitomis.

               (3)

               2006 m. sausio 30 d. Taryba patvirtino antrąją Europos partnerystę su Bosnija ir Hercegovina (2).

               (4)

               Komisijos dokumente „Plėtros strategija ir pagrindiniai 2006–2007 m. uždaviniai“ nurodyta, jog partnerystės bus atnaujintos 2007 m. pabaigoje.

               (5)

               2007 m. liepos 17 d. Taryba priėmė Reglamentą (EB) Nr. 1085/2006 (3), nustatantį Pasirengimo narystei pagalbos priemonę (IPA), kuriuo atnaujinamas finansinės paramos narystės siekiančioms šalims pagrindas.

               (6)

               Todėl tikslinga priimti peržiūrėtą Europos partnerystę, kuria atnaujinama esama partnerystė, siekiant nustatyti atnaujintus tolesnio darbo prioritetus, remiantis Bosnijos ir Hercegovinos pasirengimo tolesnei integracijai į Europos Sąjungą 2007 m. pažangos ataskaitos išvadomis.

               (7)

               Siekiant pasirengti tolesnei integracijai į Europos Sąjungą, atsakingos Bosnijos ir Hercegovinos institucijos turėtų parengti planą su tvarkaraščiu ir specifinėmis priemonėmis, kuriomis įgyvendinami šios Europos partnerystės prioritetai.

               (8)

               Todėl Sprendimas 2006/55/EB turėtų būti panaikintas,

         NUSPRENDĖ:
   1 straipsnis
   Europos partnerystės su Bosnija ir Hercegovina principai, prioritetai ir sąlygos pateikami priede.
   2 straipsnis
   Europos partnerystės įgyvendinimas nagrinėjamas taikant mechanizmus, nustatytus pagal stabilizavimo ir asociacijos procesą, ypač pagal Komisijos teikiamas metines pažangos ataskaitas.
   3 straipsnis
   Sprendimas 2006/55/EB panaikinamas.
   4 straipsnis
   Šis sprendimas įsigalioja trečią dieną nuo jo paskelbimo Europos Sąjungos oficialiajame leidinyje.

      Priimta Briuselyje 2008 m. vasario 18 d.

            Tarybos vardu

            Pirmininkas

         D. RUPEL

      (1)  OL L 86, 2004 3 24, p. 1. Reglamentas su pakeitimais, padarytais Reglamentu (EB) Nr. 269/2006 (OL L 47, 2006 2 17, p. 7).

      (2)  2006 m. sausio 30 d. Tarybos sprendimas 2006/55/EB dėl principų, prioritetų ir sąlygų, įvardytų Europos partnerystėje su Bosnija ir Hercegovina, panaikinantis Sprendimą 2004/515/EB (OL L 35, 2006 2 7, p. 19).

      (3)  OL L 210, 2006 7 31, p. 82.

      PRIEDAS
      BOSNIJA IR HERCEGOVINA. 2007 m. EUROPOS PARTNERYSTĖ
      1.   ĮVADAS
      Europos Vadovų Taryba patvirtino Europos partnerystes kaip priemonę Vakarų Balkanų šalių europinei perspektyvai įgyvendinti. Siūloma patikslinta partneryste antroji partnerystė atnaujinama remiantis 2007 m. Komisijos skirtos pažangos ataskaitos dėl Bosnijos ir Hercegovinos išvadomis. Joje nustatomi nauji ir tebesantys veiklos prioritetai. Nauji prioritetai yra suderinti su konkrečiais šalies poreikiais bei jos pasirengimo etapu ir prireikus bus atnaujinti. Bosnija ir Hercegovina turėtų parengti planą, kuriame būtų pateiktas tvarkaraštis ir nurodytos konkrečios priemonės, skirtos prioritetiniams Europos partnerystės klausimams spręsti. Partneryste taip pat numatomos šaliai teikiamos finansinės paramos gairės.
      2.   PRINCIPAI
      Stabilizacijos ir asociacijos procesas tebėra Vakarų Balkanų šalių europinės krypties pagrindas iki pat būsimo šių šalių įstojimo. Bosnijai ir Hercegovinai nustatyti prioritetai yra susiję su jos gebėjimu laikytis 1993 m. Kopenhagoje Europos Vadovų Tarybos apibrėžtų kriterijų bei stabilizacijos ir asociacijos procese nustatytų sąlygų, visų pirma tų, kurias Taryba nustatė 1997 m. balandžio 29 d. ir 1999 m. birželio 21–22 d. išvadose, 2000 m. lapkričio 24 d. Zagrebo aukščiausio lygio susitikimo galutinėje deklaracijoje ir Salonikų darbotvarkėje.
      3.   PRIORITETAI
      Šioje Europos partnerystėje išvardyti prioritetai buvo atrinkti manant, kad per kelis ateinančius metus Bosnija ir Hercegovina realiai galėtų juos įgyvendinti arba padaryti didelę pažangą jų siekdama. Skiriami trumpalaikiai prioritetai, kuriuos tikimasi įgyvendinti per ateinančius vienerius arba dvejus metus, ir vidutinės trukmės prioritetai, kuriuos tikimasi įgyvendinti per artimiausius trejus arba ketverius metus. Prioritetai susiję tiek su teisės aktais, tiek su jų įgyvendinimu.
      Atsižvelgiant į poreikį nustatyti prioritetus, be abejonės Bosnija ir Hercegovina turi atlikti ir kitas užduotis, kurios gali tapti būsimos partnerystės prioritetu, taip pat atsižvelgiant į Bosnijos ir Hercegovinos būsimą pažangą.
      Pagrindiniai trumpalaikiai prioritetai buvo nustatyti ir pateikiami atskirai sąrašo pradžioje. Šių prioritetų išdėstymo tvarka neatspindi jų svarbos.
      3.1.   TRUMPALAIKIAI PRIORITETAI
      Pagrindiniai prioritetai

                  —

                  Priimti teisės aktus dėl policijos reformos valstybės ir regionų lygiu laikantis trijų ES principų ir pradėti tą reformą įgyvendinti.

                  —

                  Visapusiškai bendradarbiauti su Tarptautiniu baudžiamuoju tribunolu Buvusiajai Jugoslavijai (TBTBJ), taip pat ir imantis aktyvių veiksmų sulaikant visus laisvėje esančius TBTBJ kaltinamuosius.

                  —

                  Priimti reikiamus visuomeninį transliavimą reglamentuojančius teisės aktus Bosnijos ir Hercegovinos Federacijos lygiu. Įgyvendinti visuomeninio transliavimo reformą.

                  —

                  Įgyvendinti 2006 m. viešojo administravimo reformos strategiją ir užtikrinti, kad valstybės lygio ministerijoms ir institucijoms būtų teikiamas reikiamas finansavimas, jos tinkamai veiktų ir būtų tinkamai aprūpintos, visų pirma patalpomis ir darbuotojais.

                  —

                  Stiprinti administracinius gebėjimus rengiantis įgyvendinti Stabilizacijos ir asociacijos susitarime (SAS) ir Laikinajame susitarime (LS) numatytus įsipareigojimus.

                  —

                  Toliau dėti pastangas, kuriomis siekiama regiono šalių piliečių susitaikymo, ir stiprinti pastangas galutinai išspręsti tebesvarstomus dvišalius klausimus, visų pirma su sienomis susijusias problemas.

                  —

                  Daryti didelę pažangą kuriant vieną bendrą ekonominę erdvę Bosnijoje ir Hercegovinoje, kurioje skatinamas laisvas prekių, kapitalo, paslaugų ir asmenų judėjimas.

                  —

                  Sumažinti darbo rinkos veikimą iškraipantį struktūrinį nelankstumą, visų pirma susijusį su darbo apmokestinimu, socialinių pervedimų dydžiais ir atlyginimų nustatymo mechanizmais, siekiant padidinti darbo jėgos dalyvavimą bei užimtumą.

                  —

                  Imtis priemonių siekiant, kad institucinės struktūros taptų funkcionalesnės ir tvaresnės, o žmogaus teisės ir pagrindinės laisvės – labiau gerbiamos, taip pat prireikus patvirtinant ir priimant Bosnijos ir Hercegovinos konstitucijos pakeitimus.

            Politiniai kriterijai
      Demokratija ir teisinė valstybė
      Konstitucija/valdymas

                  —

                  Imtis tolesnių veiksmų suteikiant Bosnijos ir Hercegovinos Parlamentinei Asamblėjai pakankamai techninių išteklių ir personalo.

                  —

                  Užtikrinti struktūrinį ir institucinį valstybės bei regionų veiklos koordinavimą sukuriant veikiančius valstybės ir regionų politinio, teisėkūros bei techninio koordinavimo mechanizmus.

                  —

                  Užtikrinti, kad būtų tinkamai atsižvelgiama į Bosnijos ir Hercegovinos aukščiausiųjų audito institucijų paskelbtas ataskaitas ir imtis priemonių prieš asmenis, atsakingus už pažeidimus.

            Parlamentas/rinkimai

                  —

                  Iš dalies pakeisti rinkimus reglamentuojančių teisės aktų nuostatas, susijusias su Bosnijos ir Hercegovinos Prezidiumo nariais bei Liaudies rūmų atstovais, siekiant užtikrinti, kad jos visiškai atitiktų Europos žmogaus teisių konvencijos nuostatas ir įsipareigojimus įstojus į Europos Tarybą.

            Viešasis administravimas

                  —

                  Viešojo administravimo koordinatoriaus biurui suteikti visus jo veiklai atlikti reikalingus žmogiškuosius ir materialinius išteklius.

                  —

                  Toliau tobulinti įdarbinimo pagal objektyvius ir nuopelnais grindžiamus kriterijus tvarką, užtikrinant skaidrumą ir greitą pakankamos kvalifikacijos valstybės tarnautojų skyrimą.

                  —

                  Suderinti valstybės tarnybą reglamentuojančius teisės aktus siekiant sukurti atskaitingą, veiksmingą valstybės tarnybą, pagrįstą profesinės karjeros galimybių kriterijais.

                  —

                  Užbaigti valstybinės ir regioninės ombudsmeno tarnybų sujungimo procesą ir užtikrinti, kad valstybės lygio tarnyba turėtų tinkamam veikimui būtinus išteklius.

            Teismų sistema

                  —

                  Sustiprinti teismų sistemos nepriklausomumą bei atskaitomybę ir pagerinti jos veiksmingumą, taip pat ir mažinant neišnagrinėtų bylų skaičių.

                  —

                  Priimti ir pradėti įgyvendinti teismų sektoriaus vystymo strategiją.

                  —

                  Užtikrinti tinkamą teisėjų mokymą, visų pirma žmogaus teises reglamentuojančių teisės aktų srityje ir klausimais, susijusiais su Stabilizacijos ir asociacijos susitarimo įgyvendinimu.

            Kovos su korupcija politika

                  —

                  Priimti ir įgyvendinti išsamų kovos su korupcija veiksmų planą, pagrįstą nacionaline kovos su korupcija strategija.

                  —

                  Įgyvendinti Valstybių grupės prieš korupciją (GRECO) pateiktas rekomendacijas ir tarptautinėse konvencijose dėl korupcijos nustatytus įsipareigojimus.

                  —

                  Aktyviai traukti baudžiamojon atsakomybėn už korupciją ir pradėti vykdyti visiško nepakantumo korupcijai politiką.

                  —

                  Užtikrinti tinkamą įstatymo dėl interesų konflikto įgyvendinimą.

            Žmogaus teisės ir mažumų apsauga

                  —

                  Panaikinti Serbų Respublikos konstitucijos nuostatas dėl mirties bausmės.

                  —

                  Geriau įgyvendinti Bosnijos ir Hercegovinos ratifikuotas tarptautines konvencijas, įskaitant ataskaitų teikimo reikalavimus.

                  —

                  Didinti galimybes kreiptis į teismą.

                  —

                  Stiprinti moterų ir vaikų teisių apsaugą.

                  —

                  Priimti sprendimą dėl išsamios pataisos sistemos reformos ir užtikrinti valstybės lygio kalėjimo statybą.

                  —

                  Toliau tobulinti teisinę sistemą, susijusią su mažumomis, kad ji atitiktų Europos Tarybos tautinių mažumų apsaugos pagrindų konvencijos reikalavimus, ir užtikrinti jos įgyvendinimą visoje Bosnijoje ir Hercegovinoje.

                  —

                  Užtikrinti, kad tinkamai veiktų Bosnijos ir Hercegovinos tautinių mažumų taryba ir atitinkamos regionų lygio įstaigos.

                  —

                  Kaip išsamios skurdo mažinimo ir socialinės įtraukties strategijos dalį parengti ir įgyvendinti visus sektorių veiksmų planus pagal nacionalinę strategiją dėl romų.

                  —

                  Toliau mažinti priežiūros įstaigose laikomų žmonių skaičių, tęsti bendruomeninių tarnybų kūrimą ir pagalbą išlaikomiems asmenims, taip pat psichikos sveikatos srityje.

            Regioniniai klausimai ir tarptautiniai įsipareigojimai

                  —

                  Prisidėti prie regioninio bendradarbiavimo, susitaikymo ir gerų kaimyninių santykių stiprinimo, skatinti perėjimą nuo Stabilumo pakto prie labiau regioninės bendradarbiavimo sistemos ir veiksmingą Vidurio Europos laisvosios prekybos sutarties (CEFTA) įgyvendinimą.

                  —

                  Stiprinti bendradarbiavimą su kaimyninėmis šalimis, visų pirma tarpvalstybinio bendradarbiavimo, kovos su organizuotu nusikalstamumu, neteisėtos prekybos ir kontrabandos, teismų bendradarbiavimo ir sienų valdymo srityse.

                  —

                  Prisidėti sprendžiant neišspręstus sienų klausimus su kaimyninėmis šalimis.

                  —

                  Užtikrinti, kad būtų tinkamai finansuojamas ir veiksmingai veiktų pabėgėlių grįžimo fondas; prisidėti užtikrinant, kad būtų visiškai įgyvendinta Sarajevo deklaracija; užbaigti pabėgėlių sugrįžimo procesą ir padaryti didelę pažangą jų ekonominio ir socialinio integravimo srityse.

            Ekonominiai kriterijai

                  —

                  Stiprinti makroekonominį stabilumą užtikrinant tvarią fiskalinę politiką ir naudojant riziką ribojančias politikos priemones siekiant išsaugoti finansinį stabilumą atsižvelgiant į spartų finansinio tarpininkavimo vystymąsi.

                  —

                  Spartinti privatizavimo procesą siekiant 5–10 % valstybinio kapitalo pervesti į privatų sektorių; viršutinę ribą nustato Federacija.

                  —

                  Plėtoti fiskalinės priežiūros mechanizmus, grindžiamus fiskalinėmis taisyklėmis ir institucijų bendradarbiavimu, kurie skatina fiskalinę discipliną regionuose ir regionų bei valstybinių institucijų santykiuose; užtikrinti tinkamą aplinką institucijoms bendradarbiauti pasitelkiant veiksmingai funkcionuojančią Nacionalinę fiskalinę tarybą.

                  —

                  Užbaigti grąžinti vidaus skolas atsižvelgiant į kompensavimo iš biudžeto pajėgumus ir tvariai mažinti valstybės skolą.

                  —

                  Gerinti bendrovių valdymą darant didelę pažangą restruktūrizuojant ir likviduojant nuostolingai veikiančias valstybines įmones.

                  —

                  Užtikrinti, kad komercinių bylų teismai veiktų tinkamai ir visų pirma sustiprinti teismų pajėgumus veiksmingiau nagrinėti įmonių bankroto ir likvidavimo bylas.

                  —

                  Vietos ir užsienio ūkio subjektams užtikrinti teisinį tikrumą ir pagerinti verslo aplinką.

            Europos standartai
      Vidaus rinka
      Laisvas prekių judėjimas

                  —

                  Tobulinti ir įgyvendinti teisinę produktų standartizavimo, metrologijos, akreditavimo ir sertifikavimo sistemą siekiant suderinti ją su ES standartais ir geriausia patirtimi; toliau derinti techninius reglamentus su acquis; stiprinti kokybės infrastruktūros ir institucijų pajėgumus bei sukurti atitikties vertinimo procedūrų teisinį pagrindą.

                  —

                  Užtikrinti nuolatinę pažangą priimant Europos standartus.

                  —

                  Sukurti vidaus konsultavimo ir pranešimo mechanizmą dėl naujų techninių reglamentų prieš priimant poveikį prekybai turinčias priemones.

                  —

                  Užtikrinti, kad rinkos priežiūros institucija būtų visiškai funkcionali, ir toliau imtis veiksmų kuriant rinkos priežiūros struktūrą, atitinkančią acquis dėl laisvo prekių judėjimo reikalavimus.

                  —

                  Priimti valstybinį įstatymą dėl farmacijos produktų bei medicinos prietaisų ir įsteigti valstybinę farmacijos produktų agentūrą.

            Asmenų bei paslaugų judėjimas ir įsisteigimo teisė

                  —

                  Bankininkystės priežiūrą atlikti valstybės lygiu (įskaitant pagalbinę priežiūros veiklą) ir užtikrinti, kad tokia priežiūros institucija veiktų efektyviai, pagal Bazelio pagrindinius veiksmingos bankų priežiūros principus.

                  —

                  Valstybės lygiu priimti teisės aktus dėl įsipareigojimų.

                  —

                  Užtikrinti, kad Bosnijos ir Hercegovinos draudimo agentūra tinkamai funkcionuotų ir garantuotų vienos bendros vidaus draudimo rinkos egzistavimą.

                  —

                  Sukurti nuoseklią kapitalo rinkų teisėkūros ir reguliavimo sistemą siekiant užtikrinti, kad būtų viena bendra ekonominė erdvė, ir sukurti tinkamą institucinę sąrangą, suteikiančią galimybę koordinuoti šios srities politikos kryptis ir teisės aktus.

            Laisvas kapitalo judėjimas

                  —

                  Daryti tolesnę pažangą panaikinant apribojimus kapitalo pervedimams į užsienį.

            Muitai ir mokesčiai

                  —

                  Toliau derinti muitinės bei mokesčių teisės aktus ir procedūras su acquis ir užtikrinti, kad Bosnijos ir Hercegovinos tarifas būtų laiku atnaujinamas remiantis naujausia kombinuotąja nomenklatūra.

                  —

                  Užtikrinti, kad laisvosioms zonoms skirta teisinė sistema atitiktų ES standartus ir garantuotų tinkamą laisvųjų zonų priežiūrą.

                  —

                  Užtikrinti tinkamą kilmės taisyklių, įskaitant įstrižinę kumuliaciją, įgyvendinimą.

                  —

                  Įgyvendinti muitinio vertinimo taisykles laikantis tarptautinių standartų ir praktikos.

                  —

                  Panaikinti muitams lygiavertį poveikį turinčius mokesčius (muitinės deklaracijų tvarkymo mokestį).

                  —

                  Toliau gerinti administracinius pajėgumus, skirtus įgyvendinti muitinės ir mokesčių teisės aktus ir kovoti su korupcija, tarpvalstybiniu nusikalstamumu bei mokesčių slėpimu.

                  —

                  Nustatyti nuolatinę pajamų iš netiesioginių mokesčių paskirstymo valstybei, regionams ir Brčko rajonui tvarką.

                  —

                  Laikytis įmonių apmokestinimo elgesio kodekso principų ir užtikrinti, kad naujos mokesčių priemonės atitiktų šiuos principus.

            Konkurencija

                  —

                  Tobulinti galiojančius antimonopolinius teisės aktus pagal Stabilizacijos ir asociacijos susitarimo reikalavimus ir stiprinti Konkurencijos tarybos administracinius gebėjimus.

                  —

                  Spartinti pasirengimą valstybės pagalbos srityje, visų pirma priimant reikiamus teisės aktus, įsteigiant veiklos požiūriu nepriklausomą viešą valstybės pagalbos stebėsenos instituciją ir užtikrinant visos Bosnijai ir Hercegovinai suteiktos pagalbos skaidrumą.

            Viešieji pirkimai

                  —

                  Užtikrinti, kad viena bendra viešųjų pirkimų sistema tinkamai veiktų, ir įgyvendinti viešuosius pirkimus reglamentuojančius teisės aktus ir procedūras. Toliau plėtoti administracinius gebėjimus.

            Intelektinės nuosavybės teisė

                  —

                  Užtikrinti, kad intelektinės nuosavybės institutas veiktų visa apimtimi ir galėtų veiksmingai vykdyti savo užduotis, įgyvendinti dabartinę teisinę sistemą ir užtikrinti jos aktų vykdymą.

                  —

                  Parengti veiksmų planą siekiant sukurti gebėjimus, būtinus įgyvendinti intelektinę nuosavybę reglamentuojančius teisės aktus ir užtikrinti jų vykdymą, ypatingą dėmesį skiriant poreikiui teikti specializuotą mokymą teisėsaugos institucijoms, teisėjams, prokurorams ir muitinės pareigūnams.

                  —

                  Gerinti teisėsaugos institucijų ir visų suinteresuotų subjektų tarpusavio bendradarbiavimą siekiant geriau taikyti teisės aktus ir pradėti rengti visuomenės informavimo kampanijas.

            Užimtumas ir socialinė politika

                  —

                  Toliau plėtoti socialinės įtraukties ir socialinės apsaugos politiką.

                  —

                  Kurti socialinio dialogo mechanizmus.

                  —

                  Toliau dėti pastangas žmonių su negalia padėčiai pagerinti.

                  —

                  Kurti atitinkamas administracines struktūras ir gebėjimus vartotojų bei sveikatos apsaugos srityje.

            Švietimas ir moksliniai tyrimai

                  —

                  Įgyvendinti valstybės lygiu priimtą Aukštojo mokslo įstatymą, sudarant sąlygas įgyvendinti pagrindines Bolonijos proceso ir Lisabonos konvencijos dėl pripažinimo nuostatas.

                  —

                  Išspręsti švietimo sistemos susiskaldymo ir funkcijų, atliekamų įvairiais organizacijos lygiais, dubliavimosi problemą. Stiprinti politikos formavimą ir strateginį planavimą, kad būtų pagerinta švietimo kokybė.

                  —

                  Imtis priemonių užkirsti kelią vaikų skirstymui mokyklose pagal jų etninę kilmę.

                  —

                  Pasirašyti ir ratifikuoti UNESCO Konvenciją dėl kultūrinės raiškos įvairovės apsaugos ir skatinimo.

                  —

                  Pradėti rengti integruotą mokslinių tyrimų politiką.

            PPO klausimai

                  —

                  Tęsti reformas, būtinas siekiant laikytis PPO taisyklių bei įpareigojimų, ir tęsti darbą siekiant įstoti į PPO.

            Sektorių politika
      Pramonė ir MVĮ

                  —

                  Sukurti nuoseklią teisinę ir institucinę MVĮ skirtą sistemą siekiant tinkamai įgyvendinti MVĮ chartiją.

                  —

                  Priimti siūlomą nacionalinę MVĮ strategiją ir valstybės lygiu sukurti reikiamus būtiniausius gebėjimus siekiant užtikrinti nuoseklią ir suderintą MVĮ politiką visoje šalyje, įskaitant nacionalinę MVĮ agentūrą ir dialogo bei konsultacijų su MVĮ forumą.

                  —

                  Rengti išsamią pramonės politiką.

            Žemės ūkis ir žuvininkystė

                  —

                  Priimti Įstatymą dėl žemės ūkio, maisto produktų ir kaimo plėtros ir užtikrinti tinkamą teisinę sistemą siekiant darniai įgyvendinti žemės ūkio, maisto produktų ir kaimo plėtros politiką. Kurti visapusišką valstybės žemės ūkio strategiją.

                  —

                  Stiprinti administracinius gebėjimus valstybės lygiu žemės ūkio, maisto produktų ir kaimo plėtros srityse siekiant veiksmingai koordinuoti rinkos ir kaimo plėtros politikos įgyvendinimą visoje šalyje. Dėti pastangas siekiant sukurti valstybinę Žemės ūkio, maisto produktų ir kaimo plėtros ministeriją, turinčią pakankamai išteklių savo užduotims įgyvendinti.

                  —

                  Užtikrinti, kad būtų priimti Europos standartus atitinkantys teisės aktai maisto saugos, veterinarijos bei fitosanitarijos srityse ir pradėti juos įgyvendinti.

                  —

                  Stiprinti laboratorijų ir tikrinimų pajėgumus maisto saugos, veterinarijos ir fitosanitarijos srityse, įsteigti etalonines laboratorijas ir nustatyti mėginių ėmimo tvarką laikantis ES reikalavimų.

                  —

                  Tobulinti galvijų identifikavimo bei jų judėjimo registravimo sistemą ir pradėti taikyti kiaulių, avių ir ožkų identifikavimą bei jų judėjimo registravimą.

            Aplinkos apsauga

                  —

                  Valstybės lygiu priimti įstatymą dėl aplinkos siekiant sukurti nacionaliniu lygiu suderintos aplinkos apsaugos teisinį pagrindą.

                  —

                  Toliau įgyvendinti poveikio aplinkai vertinimo teisės aktus.

                  —

                  Ratifikuoti ir pradėti įgyvendinti atitinkamas tarptautines konvencijas, įskaitant Orhuso ir Espo konvencijas.

                  —

                  Įsteigti valstybinę aplinkos agentūrą ir užtikrinti tinkamą jos veikimą.

                  —

                  Toliau stiprinti su aplinka susijusių institucijų, visų pirma valstybės lygio institucijų, administracinius gebėjimus ir gerinti jų tarpusavio ryšius bei bendradarbiavimą.

            Energetika

                  —

                  Vykdyti įsipareigojimus pagal Energijos bendrijos sutartį nuo 2007 m. liepos 1 d. dėl visiško vidaus dujų ir elektros energijos rinkų acquis įgyvendinimo ir dėl tarpvalstybinės prekybos elektros energija.

                  —

                  Parengti ir patvirtinti išsamią energetikos strategiją.

            Transporto politika

                  —

                  Toliau įgyvendinti Susitarimo memorandumo dėl Pietryčių Europos pagrindinio regioninio transporto tinklo plėtros, įskaitant Priedą dėl Pietryčių Europos geležinkelių transporto erdvės, reikalavimus. Valstybės ir regionų lygiu koordinuoti ir stiprinti transporto infrastruktūros planavimą siekiant nuosekliai nustatyti prioritetinius Pietryčių Europos pagrindinio regioninio transporto tinklo transporto projektus.

                  —

                  Suderinti teisės aktus su acquis kelių transporto srityje (techniniai ir saugumo standartai, socialinės taisyklės ir galimybė patekti į rinką).

                  —

                  Visiškai įgyvendinti valstybinį Geležinkelių įstatymą. Parengti geležinkelių tinklo nuostatus dėl atviros prieigos prie infrastruktūros.

                  —

                  Įgyvendinti įsipareigojimus, prisiimtus pagal Europos bendrosios aviacijos erdvės susitarimo pirmąjį pereinamąjį etapą, įskaitant atitinkamų aviacijos teisės aktų įgyvendinimą.

            Informacinė visuomenė ir žiniasklaida

                  —

                  Priimti įstatymą dėl informacinės visuomenės agentūros ir įsteigti tokią agentūrą.

                  —

                  Įgyvendinti reglamentus dėl telekomunikacijų ir elektroninių ryšių, kuriais siekiama sukurti visiškai liberalizuotą ir konkurencingą rinką, ir užtikrinti jų taikymą. Rinkoje įdiegti būtinas konkurenciją užtikrinančias priemones .

                  —

                  Užtikrinti Ryšių reguliavimo institucijos nepriklausomumą. Stiprinti jos administracinius gebėjimus.

            Finansų kontrolė

                  —

                  Parengti ir priimti viešosios vidaus finansų kontrolės strategiją.

                  —

                  Priimti ir įgyvendinti teisės aktus dėl viešojo sektoriaus vidaus kontrolės ir audito.

            Statistika

                  —

                  Įgyvendinti statistikos sistemai priklausančių regionų susitarimą dėl Bosnijos ir Hercegovinos centrinės statistikos agentūros veiklos tobulinimo ir gerinti statistinių duomenų apimtį bei kokybę, visų pirma valstybės lygiu.

                  —

                  Tobulinti žemės ūkio statistinių duomenų rinkimą ir jų tvarkymą pagal ES standartus ir metodiką.

                  —

                  Gerinti statistinių duomenų apie konsoliduotas vyriausybės sąskaitas kokybę ir aprėptį.

                  —

                  Sukurti teisės aktų sistemą, būtiną gyventojų surašymui atlikti. Susitarti dėl pageidaujamos gyventojų surašymo datos ir pradėti rengtis jį atlikti.

            Teisingumas, laisvė ir saugumas
      Vizos, sienų kontrolė, prieglobstis ir migracija

                  —

                  Užtikrinti, kad už migraciją atsakingame Saugumo ministerijos skyriuje būtų įdarbinta pakankamai darbuotojų, o Užsienio reikalų departamentui būtų suteiktos tinkamos patalpos, įranga, jame būtų įdarbinta pakankamai darbuotojų ir numatytas tinkamas mokymas.

                  —

                  Patvirtinti valstybės lygio migracijos strategiją ir priimti naują įstatymą dėl užsieniečių judėjimo ir buvimo šalyje.

                  —

                  Įgyvendinti EB ir Bosnijos ir Hercegovinos readmisijos susitarimą ir vesti derybas dėl readmisijos susitarimų su migrantų, vykstančių tranzitu, kilmės šalimis.

                  —

                  Užtikrinti, kad priėmimo centrai atitiktų tarptautinius standartus ir prisiimtų visišką atsakomybę už savo finansavimą ir valdymą.

                  —

                  Priimti ir įgyvendinti patikslintą nacionalinę strategiją dėl integruoto sienų valdymo, pagrįstą Vakarų Balkanams skirtomis integruoto sienų valdymo gairėmis, ir atitinkamą nacionalinį veiksmų planą.

                  —

                  Toliau tobulinti sienos kirtimo punktus.

            Pinigų plovimas

                  —

                  Užtikrinti, kad finansinės žvalgybos padalinyje būtų įdarbinta pakankamai darbuotojų.

                  —

                  Toliau tobulinti teisės aktus, reglamentuojančius kovą su pinigų plovimu, veiksmingiau juos įgyvendinti ir taikyti.

            Narkotikai

                  —

                  Kurti nacionalinę kovos su narkotikais politiką, atitinkančią Europos standartus.

                  —

                  Užtikrinti, kad valstybės lygio kovos su narkotikais tarnyba veiktų visu pajėgumu.

            Policija

                  —

                  Toliau stiprinti valstybinę tyrimų ir apsaugos agentūrą, visų pirma užbaigti jos personalo įdarbinimo procesą.

            Kova su organizuotu nusikalstamumu ir terorizmu

                  —

                  Parengti ir įgyvendinti visus veiksmų planus, numatytus nacionalinėje kovos su organizuotu nusikalstamumu strategijoje.

                  —

                  Atnaujinti ir įgyvendinti nacionalinį kovos su prekyba žmonėmis veiksmų planą.

                  —

                  Ratifikuoti Europos Tarybos konvenciją dėl kovos su prekyba žmonėmis.

                  —

                  Stiprinti kovą su organizuotu nusikalstamumu ir tarptautinį bendradarbiavimą su teisėsaugos agentūromis.

                  —

                  Imtis papildomų priemonių apsaugoti prekybos žmonėmis aukas ir užtikrinti, kad būtų tinkamai įgyvendinti liudytojų apsaugą reglamentuojantys teisės aktai.

                  —

                  Stiprinti Valstybinės tyrimų ir apsaugos agentūros pajėgumus kovojant su terorizmu ir intensyvinti tarptautinį bendradarbiavimą šioje srityje, taip pat ir tinkamai įgyvendinant tarptautines konvencijas.

            Asmens duomenų apsauga

                  —

                  Įsteigti nepriklausomą priežiūros instituciją (duomenų apsaugos agentūrą), turinčią pakankamai įgaliojimų ir užtektinai finansinių bei žmogiškųjų išteklių.

            3.2.   VIDUTINĖS TRUKMĖS PRIORITETAI
      Politiniai kriterijai
      Demokratija ir teisinė valstybė
      Konstitucija/valdymas

                  —

                  Tęsti procesą siekiant susitarti dėl Bosnijos ir Hercegovinos konstitucijos pakeitimų, kurie padėtų sukurti veiksmingesnes ir fiskaliniu požiūriu tvaresnes institucines struktūras, didinti pagarbą žmogaus bei pagrindinėms teisėms ir remti Europos integracijos procesą, ir šiuos pakeitimus priimti.

                  —

                  Užtikrinti tolesnę pažangą nacionalinėms valdžios institucijoms visiškai prisiimant atsakomybę už politikos formavimą ir sprendimų priėmimą.

            Viešasis administravimas

                  —

                  Įgyvendinti viešojo administravimo reformą ir užtikrinti jos tvarumą. Stiprinti gebėjimus laipsniškai derinti teisės aktus ir įgyvendinti acquis.

            Teismų sistema

                  —

                  Įgyvendinti teisingumo sektoriaus vystymo strategiją, stiprinti nepriklausomus, patikimus ir veiksmingus teismus, kurie užtikrintų teisinės valstybės principų laikymąsi bei lygias galimybes piliečiams kreiptis į teismus, ir užtikrinti, kad teismai turėtų techninę įrangą ir finansinius išteklius, būtinus veiksmingai ir tinkamai vykdyti teisingumą.

            Žmogaus teisės ir mažumų apsauga

                  —

                  Užtikrinti, kad nacionalinės teisės aktai visiškai atitiktų Europos žmogaus teisių konvenciją.

                  —

                  Užtikrinti mažumų apsaugą pagal ES ir tarptautinius standartus; visiškai įgyvendinti nacionalinę strategiją dėl romų ir jos sektorių veiksmų planus; rengti duomenis, kurie gali suteikti tvirtą pagrindą skatinti toliau kurti ir vertinti socialinės įtraukties strategijas ir susijusius veiksmų planus.

            Regioniniai klausimai ir tarptautiniai įsipareigojimai

                  —

                  Toliau skatinti regioninį dialogą, stabilumą, gerą kaimynystę ir bendradarbiavimą.

                  —

                  Užtikrinti, kad su JAV sudarytas susitarimas dėl žmonių perdavimo Tarptautiniam baudžiamajam teismui sąlygų atitiktų 2002 m. rugsėjo mėn. Europos Vadovų Tarybos priimtus ES pagrindinius principus.

            Ekonominiai kriterijai

                  —

                  Gerinti viešųjų finansų kokybę mažinant viešųjų išlaidų ir BVP santykį, restruktūrizuojant išlaidas augimą skatinančioms veiklos rūšims ir stiprinant ekonominės politikos planavimo gebėjimus.

                  —

                  Užbaigti privatizavimo procesą ir likviduoti likusias nuostolingai veikiančias valstybines bendroves, kurių negalima parduoti.

                  —

                  Didinti darbo jėgos dalyvavimą oficialioje ekonomikoje mažinant socialines įmokas bei reformuojant pensijų sistemą ir palengvinti darbo jėgos mobilumą visoje šalyje.

                  —

                  Suaktyvinti per tinklą viešąsias paslaugas teikiančių įmonių skaidymą, kad būtų galima atverti elektros energijos, dujų ir telekomunikacijų rinkas papildomiems tiekėjams siekiant padidinti konkurenciją ir veiksmingai paskirstyti išteklius.

                  —

                  Tęsti reformas turto registravimo, sutarčių vykdymo, bankroto procedūrų, registravimo, įmonių apmokestinimo ir licencijų išdavimo srityse siekiant pagerinti verslo aplinką ir skatinti verslumą. Panaikinti vienas kitą dubliuojančius reglamentus, nustatytus įvairiais vyriausybės lygiais, ir dvigubą įmonių apmokestinimą skirtinguose regionuose.

            Europos standartai
      Vidaus rinka
      Laisvas prekių judėjimas

                  —

                  Toliau kurti kokybės infrastruktūrą, derinti teisės aktus su acquis standartų, sertifikavimo, metrologijos, akreditavimo ir atitikties vertinimo srityse, taip pat perkelti į nacionalinę teisę naujojo, visuotinio bei senojo požiūrio direktyvas.

                  —

                  Daryti tolesnę pažangą priimant Europos standartus ir spartinti pastangas tapti visateise Europos standartizacijos komiteto, Europos elektrotechnikos standartizacijos komiteto ir Europos telekomunikacijų standartų instituto nare.

                  —

                  Sukurti rinkos priežiūros sistemą, atitinkančią Europos standartus.

            Muitai ir mokesčiai

                  —

                  Užtikrinti nuolatinį muitinės ir mokesčių teisės aktų derinimą su acquis, toliau stiprinti administracinius gebėjimus įgyvendinti šios srities teisės aktus bei kovoti su korupcija, tarptautiniu nusikalstamumu ir vengimu mokėti mokesčius.

                  —

                  Gerinti skaidrumą ir aktyviau keistis informacija regione ir su ES, siekiant sudaryti palankesnes sąlygas įgyvendinti mokesčių vengimo ar slėpimo prevencijos priemones.

            Konkurencija

                  —

                  Įgyvendinti valstybės pagalbą reglamentuojančius teisės aktus ir užtikrinti, kad valstybės pagalbos stebėsenos institucija veiksmingai funkcionuotų.

                  —

                  Parengti išsamų valstybės pagalbos registrą.

            Viešieji pirkimai

                  —

                  Užtikrinti, kad viešuosius pirkimus reglamentuojanti teisinė sistema atitiktų acquis ir kad viešųjų pirkimų procedūros būtų tinkamai įgyvendinamos.

            Užimtumas ir socialinė politika

                  —

                  Psichikos sveikatos srityje sukurti bendruomenines tarnybas, kurios būtų alternatyva hospitalizavimui, užtikrinant, kad būtų skiriama pakankamai finansinių išteklių psichikos sveikatos priežiūrai.

            Švietimas ir moksliniai tyrimai

                  —

                  Imtis priemonių tobulinti švietimo sistemą, įskaitant pradinį ugdymą, ir sukurti šiuolaikišką profesinio švietimo ir mokymo sistemą.

                  —

                  Skatinti regioninį bendradarbiavimą aukštojo mokslo srityje.

            Statistika

                  —

                  Rengti patikimą ekonomikos statistiką ir formuoti institucinius gebėjimus siekiant sudaryti ir paskelbti pagrindinius statistinius duomenis, suderintus su Europos standartais, visų pirma nacionalinių sąskaitų, žemės ūkio, makroekonominės ir verslo statistikos srityse, ir socialinę statistiką, įskaitant švietimo, užimtumo ir sveikatos apsaugos statistinius duomenis.

                  —

                  Atlikti gyventojų surašymą.

            Sektorių politika
      Pramonė ir MVĮ

                  —

                  Užtikrinti MVĮ chartijos įgyvendinimą.

                  —

                  Užtikrinti pramonės politikos įgyvendinimą.

            Žemės ūkis ir žuvininkystė

                  —

                  Įgyvendinti išsamią valstybės žemės ūkio strategiją visoje šalyje.

                  —

                  Toliau stiprinti gebėjimus valstybės lygiu koordinuoti ir derinti žemės ūkio, maisto produktų ir kaimo plėtros politiką, stiprinti įgyvendinimo mechanizmus ir toliau derinti teisės aktus su acquis.

                  —

                  Tęsti acquis atitinkančių teisės aktų priėmimą maisto saugos, veterinarijos bei fitosanitarijos srityse ir parengti veiksmingą kontrolės sistemą.

                  —

                  Įvertinti, kaip žemės ūkio ir maisto produktų perdirbimo įmonės laikosi ES reikalavimų, ir parengti jų modernizavimo programą bei pradėti ją įgyvendinti.

            Aplinkos apsauga

                  —

                  Toliau tęsti laipsnišką ES acquis perkėlimą į nacionalinę teisę, ypač daug dėmesio skiriant atliekų tvarkymui, vandens kokybei, oro kokybei, gamtos apsaugai, integruotai taršos prevencijai ir kontrolei.

                  —

                  Įgyvendinti strateginius planus, įskaitant investicijų strategijas, didinti investicijas į aplinkos apsaugos infrastruktūrą, ypač daug dėmesio skiriant nuotekų surinkimui ir valymui, geriamo vandens tiekimui ir kietųjų atliekų tvarkymui.

                  —

                  Užtikrinti, kad į aplinkos apsaugos reikalavimus būtų atsižvelgta nustatant ir įgyvendinant kitų sektorių politiką.

            Transporto politika

                  —

                  Sukurti sąlygas konkurencijai geležinkelių sektoriuje, įskaitant geležinkelių reguliavimo ir saugos institucijas.

                  —

                  Užtikrinti, kad teisės aktai būtų toliau derinami su transporto srities acquis, visų pirma techninių ir saugos standartų (taip pat dėl skaitmeninio tachografo įdiegimo), socialinių standartų ir rinkos liberalizavimo srityse.

                  —

                  Įgyvendinti įsipareigojimus, prisiimtus pagal Europos bendrosios aviacijos erdvės susitarimo antrąjį pereinamąjį etapą.

            Energetika

                  —

                  Paspartinti energetikos įmonių reformą, visų pirma elektros energijos ir dujų sektoriuose, įgyvendinti regionų veiksmų planus dėl elektros energijos sektoriaus restruktūrizavimo, plėtoti ir įgyvendinti susijusius planus dėl anglių sektoriaus reformos, įsteigti perdavimo sistemos operatorių ir paskirstymo sistemos operatorius dujų sektoriuje ir plėtoti vidaus dujų rinką.

                  —

                  Užtikrinti bendrą elektros energijos ir dujų reguliavimo sistemą, į kurią būtų galima įtraukti kitus energetikos sektorius pagal Energijos bendrijos sutartį, ir tuo pačiu užtikrinti, kad būtų sprendžiami su socialiai pažeidžiamais vartotojais susiję klausimai.

            Informacinė visuomenė ir žiniasklaida

                  —

                  Visiškai įgyvendinti visuomeninį transliavimą reglamentuojančius teisės aktus ir užbaigti visuomeninio transliavimo sektoriaus struktūrinę reformą.

                  —

                  Suderinti teisės aktus su ES elektroninių ryšių tinklų ir paslaugų reguliavimo teisine sistema ir užtikrinti jos įgyvendinimą bei veiksmingą taikymą.

                  —

                  Suderinti teisės aktus su Europos konvencija dėl televizijos be sienų ir Televizijos be sienų direktyva.

            Finansų kontrolė

                  —

                  Įgyvendinti viešosios vidaus finansų kontrolės politikos dokumentą ir veiksmų planą.

                  —

                  Stiprinti aukščiausiųjų audito institucijų veiklos ir funkcinį pajėgumą, taip pat finansinį nepriklausomumą.

                  —

                  Plėtoti procedūras ir administracinius gebėjimus siekiant užtikrinti veiksmingą ES finansinių interesų apsaugą.

            Teisingumas, laisvė ir saugumas
      Vizos, sienų kontrolė, prieglobstis ir migracija

                  —

                  Įgyvendinti vizų, prieglobsčio ir migracijos politiką laikantis ES standartų.

                  —

                  Toliau tobulinti sienų valdymą, ypatingą dėmesį skiriant sienų infrastruktūrai ir „žaliosios“ sienos stebėsenai.

            Pinigų plovimas

                  —

                  Užtikrinti, kad būtų nuolat gerinamas kovą su pinigų plovimu reglamentuojančių teisės aktų vykdymas.

            Narkotikai

                  —

                  Užtikrinti, kad teisėsaugos institucijos būtų aprūpintos reikiama įranga siekiant kovoti su prekyba narkotikais. Pasiekti patenkinamą tarpžinybinio ir tarptautinio bendradarbiavimo lygį, kad būtų pasiekta pastebimai geresnių rezultatų šioje srityje.

            Policija

                  —

                  Visiškai įgyvendinti policijos reformą.

            Kova su organizuotu nusikalstamumu ir terorizmu

                  —

                  Pasiekti reikšmingų rezultatų kovoje su organizuotu nusikalstamumu, visų rūšių neteisėta prekyba ir terorizmu, ir užtikrinti veiksmingą baudžiamąjį persekiojimą.

            Asmens duomenų apsauga

                  —

                  Įgyvendinti asmens duomenų apsaugą reglamentuojančią nacionalinę teisę, atitinkančią acquis, ir užtikrinti veiksmingą stebėseną bei taikymą.

            4.   PROGRAMAVIMAS
      Bendrijos parama Vakarų Balkanų šalims pagal stabilizacijos ir asociacijos procesą bus teikiama pagal galiojančias finansines priemones, visų pirma remiantis Reglamentu (EB) Nr. 1085/2006 (IPA), o iki 2007 m. priimtų programų atveju – Tarybos reglamentu (EB) Nr. 2666/2000 (CARDS reglamentu) (1). Finansavimo susitarimai sudaro teisinį konkrečių programų įgyvendinimo pagrindą. Taigi šis sprendimas neturės finansinio poveikio. Bosnija ir Hercegovina gali gauti finansavimą pagal daugiašales ir horizontalias programas.
      5.   SĄLYGOS
      Parama Vakarų Balkanų šalims teikiama su sąlyga, kad bus toliau daroma pažanga įgyvendinant Kopenhagos kriterijus ir siekiant konkrečių šios Europos partnerystės prioritetų. Jeigu nebus laikomasi šių sąlygų, Taryba gali imtis atitinkamų priemonių pagal Reglamento (EB) Nr. 1085/2006 21 straipsnį, o programų iki 2007 m. atveju – pagal Tarybos reglamento (EB) Nr. 2666/2000 5 straipsnį. Parama taip pat priklauso nuo sąlygų, kurias Taryba apibrėžė 1997 m. balandžio 29 d. išvadose, visų pirma susijusių su paramos gavėjų įsipareigojimu vykdyti demokratines, ekonomines ir institucines reformas. Konkrečios sąlygos taip pat yra įtrauktos į atskiras metines programas. Priėmus finansavimo sprendimus, su Bosnija ir Hercegovina bus pasirašytas finansavimo susitarimas.
      6.   STEBĖSENA
      Europos partnerystės įgyvendinimas bus vertinamas taikant mechanizmus, nustatytus pagal stabilizacijos ir asociacijos procesą, visų pirma pagal Komisijos teikiamas metines ataskaitas.

         (1)  OL L 306, 2000 12 7, p. 1. Reglamentas su paskutiniais pakeitimais, padarytais Reglamentu (EB) Nr. 2112/2005 (OL L 344, 2005 12 27, p. 23).